מזה ארבע שנים שגרף תאונות הדרכים בראשון לציון יורד משנה לשנה באופן עקבי. כך עולה מנתוני הרשות הלאומית לבטיחות הדרכים. לפי הנתונים היו בשנה שחלפה (2013) 332 תאונות דרכים, מהן עשר קשות ושלוש קטלניות. בשנים הקודמות היו 405 תאונות ב-2012, 426 תאונות ב-2011. לגבי התאונות הקשות והקטלניות קיימת מגמה מעורבת. נציין כי במחצית שנת 2014 ממשיכה מגמת הירידה במספר תאונות הדרכים והוא עומד על 140 תאונות, כאשר שבע מהן קשות.
מטבע הדברים, הירידה במספר התאונות מתבטא גם במספר הנפגעים. בהשוואה של מחצית השנה הראשונה בכל אחת מארבע השנים האחרונות נראה כי חלה ירידה של כמעט 50% במספר הנפגעים בין שנת 2011 (394) לשנת 2014 (212).
65% מתאונות הדרכים במחצית השנה הראשונה של 2014 התרחשו בין כלי רכב, כאשר ברוב הפעמים מדובר בתאונה שבין חזית הרכב לצד רכב אחר. ב-21% מהתאונות מעורבים הולכי רגל. יש לציין כי בהשוואה בין שלוש השנים האחרונות 2011-2013 קיימת ירידה חדה במספר הפגיעות בהולכי רגל. מפילוח הנפגעים במחצית שנת 2014 נראה כי 44% מהנפגעים הם הנהגים, 20% הם נוסעי הרכב ו-18% הם הולכי רגל.
הרשות הלאומית לבטיחות בדרכים, ערכה גם פילוח הנפגעים לגילאים על פני השנים האחרונות. מנתונים אלו קיימת עלייה במספר הקשישים המעורבים בתאונות. בקרב ילדים עד גיל 14 קיימת מגמה מעורבת. הבשורה המשמחת מגיעה מכיוונם של הנהגים הצעירים שמעורבים פחות בתאונות דרכים בשנים האחרונות.
יו"ר ועדת התנועה, חבר המועצה, ישראל מוטעי ויו"ר ועדת בטיחות בדרכים, קרן דנה, מייחסים את השיפור בנתונים לשורת פעילויות להגברת המודעות לנושא. בין היתר צוינו סדנאות ופעילויות בבתי הספר היסודיים לכל שכבות הגיל, הדרכת קשישים בשימוש הדרך בצורה בטוחה, הפעלת מיזם להורדה בטוחה ("נשק וסע") במרבית בתי הספר היסודיים, פעילות הסברתית להולכי רגל במעברי חצייה מרכזיים בעיר, הצבת תמרורים מוארים ליד מעברי חצייה הסמוכים למוסדות חינוך, הצבת שילוט המתריע על אכיפה מוגברת בנושא הולכי רגל בצירים מרכזיים, פעילות הדרכתית במרכז ההדרכה לבטיחות בדרכים לתלמידי בתי הספר היסודיים ועוד. גם בקרב נהגים צעירים נעשתה עבודה מאומצת והתקיימו סדנאות ופעילויות בבתי הספר התיכוניים לשכבות כיתות יא' – יב' בנושא: נהיגה תחת השפעת אלכוהול, מיומנות נהיגה ולחץ חברתי, פעילות הדרכתית והסברתית במתחם הבילויים בעיר במהלך חופשת הקיץ וכן השתלבות באירועי קיץ לנוער וסטודנטים בנושא אלכוהול ונהיגה. כמו כן הושם דגש על שיפור תשתיות תחבורתיות בעיר בהיקף של עשרות מיליוני שקלים. חלק ניכר משיפור התשתיות בסמוך למוסדות חינוך וצמתים מרכזיים בעיר.